Shavkat Mirziyoyev Si Tszinpin bilan uchrashdi, hududlar o‘rtasidagi aloqalar kengaytiriladi

Prezident Shavkat Mirziyoyev Tsindao shahrida o‘tayotgan ShHT sammiti doirasida Xitoy Xalq Respublikasi raisi Si Tszinpin bilan uchrashdi. Bu haqda davlat rahbari matbuot xizmati xabar bermoqda.
Si Tszinpin Shavkat Mirziyoyevni Xitoyga tashrifi bilan qutlab, O‘zbekiston bilan keng ko‘lamli strategik sheriklik va ko‘p formatli hamkorlikka katta ahamiyat qaratishini ta'kidladi.  
Prezident Shanxay hamkorlik tashkilotiga muvaffaqiyatli raislik va Tsindao sammiti yuqori darajada tashkillashtirilgani bilan Xitoy rahbarini tabrikladi.  
O‘zbekiston bilan Xitoy munosabatlari har tomonlama strategik sheriklik darajasiga ko‘tarilgan. O‘zaro manfaatli hamkorlik barcha muhim sohalarni qamrab olgan va izchil rivojlanib bormoqda. 2017 yilda ikki mamlakat o‘rtasidagi tovar ayirboshlash hajmi 5 milliard dollarni tashkil etgan. 
Mamlakatda Xitoy kapitali ishtirokida 700 dan ziyod korxona, qator kompaniyalar vakolatxonalari ochilgan. O‘zaro hamkorlikda sanoat, yuqori texnologiyalar, neft-gaz, kimyo, transport va logistika, to‘qimachilik, qishloq xo‘jaligi kabi sohalarda ko‘plab loyihalar amalga oshirilmoqda. 
Uchrashuvda O‘zbekiston – Xitoy hamkorligining bugungi holati atroflicha tahlil qilindi. Iqtisodiyot, savdo, investitsiya, transport kommunikatsiyalari, yuqori texnologiyalar va boshqa sohalardagi hamkorlikni yanada rivojlantirish masalalari muhokama etildi. Buning uchun ikki mamlakat hududlari o‘rtasidagi aloqalarni kengaytirish muhimligi alohida qayd etildi. 
Shuningdek, Birlashgan Millatlar tashkiloti, ShHT va boshqa tashkilotlar doirasidagi hamkorlik, mintaqaviy va xalqaro ahamiyatga molik dolzarb masalalar muhokama qilindi. 
O‘zbekiston Respublikasi va Xitoy Xalq Respublikasi mamlakatlar va xalqlar farovonligi yo‘lida keng ko‘lamli strategik sheriklik va o‘zaro manfaatli hamkorlikni yanada mustahkamlashga tayyor ekanligi qayd etildi.
Eslatib o‘tamiz, avvalroq O‘zbekiston Respublikasi prezidenti Shavkat Mirziyoyev Tsindaoda Rossiya Federatsiyasi prezidenti Vladimir Putin bilan uchrashgandi.